E-HANDOUT MATA KULIAH PAKELIRAN GAYA POKOK II PERTEMUAN KE-7 LAKON "WAHYU PURBA SEJATI" (Pathet Nem) PROGRAM STUDI S1-SENI PEDALANGAN INSTITUT SENI INDONESIA SURAKARTA
Keterangan. Gending udhar terus menjadi irama tanggung. Suasana Kayon terus tancep di kiri simbul hutan. Tampil Premadi, Semar, Gareng, Petruk dan Bagong berurutan. Gending seseg suasana kayon terus suwuk gropak, Ada-ada sanga jangkep, pocapan. POCAPAN WANA Wau ta sang kusuma panengah Pandhawa, wus mengker tebih saking partapan Sapta Harga, ginelak lampahe mrih daya-daya prapta unggyane kang sinedya, marma murang marga tindaké. Minggah gunung mudhun jurang, miyak glagah alang-alang, nrajang 'ri bebondhotan, ngantya karerendhet 'ri bandhil busasané parandéné tan ginapé, lungkrahing sarira tan rinaos sebiting kampuh tan pinaelu labet sumengkaning tyas. Saksana ing mangké wus analasak wana wasa, geriting ancala, tepasing waudadi. Temah dadi gègèr isining wana, sima, handaka, warak, waraha, kidang menjangan, kancil, sami kabarasat katrajang tindaké sang kusuma. Mungguh bisoa tata jalma kaya mangkana ta pangucapé; "hé batur, aja pisan-pisan nyaketi satriya iki, nyata dudu sawenèhing satriya, katitik katon téjané, nélakaké yèn maksih trahing witaradya darahing kusuma Lampahan Wahyu Purbosejati déning Ki Mujaka Jakaraharja 82
rembesing madu, wijiling atapa tedhaking handana warih; aja manèh kang katrajang, sedheng lagi ngidak wewayangané bisa rompal kaprapal kaprawasa, hé kanca pyak-pyak ..." Saya manengah saya manengah tindaké sang kusuma, tan métang durgamaning hawan, tan pringga bebayaning marga. Kocaaaap... , ingkang ana madyaning dendha catur, barisaning para raseksa kang saking Praja Tawanggantungan, pating galidrah polahé nganti kaya Jangkrik mambu kili. Keterangan: Gending Jangkrik Genggong, Tampil Cakil, Kala Dumreksa solah. Togog dan Bilung tampil solah, gending sesek membalik dientas. Cakil dan Drumeksa tampil bersama, gending sirep terus tancep, janturan. Janturan Pating galidrah solahing para yaksa kang sami tetebengan ana madyaning wana, labet sami bingung datan wruhing kéblat, pan yayah hanglangkahi oyot mimang, temah dadi kandheg lampahé, wanèh-wanèh kang rinasa, tambuh-tambuh sotaning driya sanggya Lampahan Wahyu Purbosejati déning Ki Mujaka Jakaraharja 83
para yaksa, marma tri pandurat datan sami kawijil pangucapé. Praptane Togog lan Sarawita karya kaget kang sami mulat. Keterangan: Togog dan Bilung tampil, gending seseg, terus tancep. Gending suwuk, ada-ada srambahan, dialog. CAKIL: Togog, apa sababé kringetmu gumrobyos layumu lonjong mimis nganti melar mingkus ambeganmu 'Gog? KALA DUMREKSA: Hiya 'Gog, matura apa ana kéwan galak kang ngoyak, apa sabab binujung ing mungsuh, aja samar aku kang bakal tetulung 'Gog. TOGOG: Emmmmmmmm katiwasan ki Lurah, kirang-kirang bejané sisip katuranggané wonten duta raseksa wangké ki Lurah. CAKIL: Lampahan Wahyu Purbosejati déning Ki Mujaka Jakaraharja 84
Duta tegesé kongkonan reksasa buta wangké bathang; apa ana buta kongkonan kang dadi kwandha 'Gog? KALA DUMREKSA: 'Gog aja ndadak nganggo tembung sarta basa kératan, 'agé prasajaa 'Gog. TOGOG: Mugi kawuningana, bilih wana punika katrajang lampahing satriya. CAKIL: Apa 'kèh kancané padha miranti gegaman Gog? TOGOG: Namung satriya satunggal dipun-dhèrèkaken panakawan sekawan nanging ndhugal sedaya, temah gawar kentheng dipun tatas, anjir-anjir kabedhol. KALA DUMREKSA: Lampahan Wahyu Purbosejati déning Ki Mujaka Jakaraharja 85
Apa ora kok élik-aké Gog? TOGOG: Kula élikaké boten purun malah denawa alit-alit dipun plinthengi, dialangi ngantos kamigilan, mila handadosna ing kawuningan ki Lurah. CAKIL: Aaiihh lha dalah ... bojlèng-bojlèng iblis laknat padha jègjègan. Kiraka nyata sanès rowang, cetha punika panjalmaning mengsah. KALA DUMREKSA: Hiya adhiiiii; beciké ayo diprepegi waé. CAKIL: Togog, aja bribèn-bribèn kancamu dak prepegané dhéwé 'Gog. Keterangan: Lampahan Wahyu Purbosejati déning Ki Mujaka Jakaraharja 86
Gending Srepeg laras slendro patet sanga, Cakil, Drumeksa, Togog dan Bilung dientas. Premadi tampil terus dientas Cakil dan Premadi tampil bersama-sama, gending seseg, tancep Gending suwuk, Ada-ada srambahan, dialog CAKIL: Aaiihhhhh hla dalah... bojlèng-bojlèng iblis laknat padha jèg-jègan. Togog... apa iki satriya kang kok-aturaké nrajang barisaning para raseksa 'Gooog? TOGOG: Eemm, inggih punika ki lurah, satriya ingkang kula- aturaken. CAKIL: Biyuh-biyuh bagusé 'Gog, salawasku urip kethip-kethip ana ngisor langit lagi iki weruh satriya bagus tanpa cacat, wiwit pucuk rambut teka jejempol sikil ora ana kuciwané, biyuh-biyuh ... iki wong apa déwa ndharat? Mung cacaté, ladak lirih satriya iki; bot-boté dakcedhaki banjur nyandhak ukiran. Lampahan Wahyu Purbosejati déning Ki Mujaka Jakaraharja 87
TOGOG: Eemmm ampun sembrana, ketingalé ngaten lumuh, namung yèn diidak wewayangané mesthi ndhengangak. CAKIL: Aku ora wedi; coba daktakonané ya 'Gog. TOGOG: Inggih nanging ngatos-atos lho ki lurah. CAKIL: Satriya, apa kowé weruh aku, mokal yèn weruha marga kowé badan wadhag aku badan alus; nanging yèn ora weruha temah sasolahku tansah kok sawang, bareng dakcedhaki banjur nyandhak ukiran, apa mung dhapur kebeneran. PAMADHÉ: Buta, ngendi dhangkamu lan sapa pracékamu. CAKIL: Bisa ngarani yèn buta. Lampahan Wahyu Purbosejati déning Ki Mujaka Jakaraharja 88
PAMADHÉ: Rambutmu gimbal ajejatha nélakaké yèn kowé reksasa. CAKIL: Aaiih hla dalah, bener kowé sisip aku wong bagus. Togog tibaké weruh temenan. GARÈNG: Truk, (BELUM KELIHATAN), ndaramu kepethuk apa? PÉTRUK: Ambok ya ditiliki, katimbang takon padha rowang kang bareng angkaté. GARÈNG: Coba dak tilikané. Keterangan: Lagon Sarsur Kulonan, Gareng tampil, dialog. GARENG: Debog bosok galih asem cuuuh nya kadhasmu! Lampahan Wahyu Purbosejati déning Ki Mujaka Jakaraharja 89
CAKIL: Iki bekakas apa 'Gog déné wujudé kaya gori bongkèng. TOGOG: Woooo ... ampun sembrana kalih bocah niku, kétoké ringkih nanging yèn kecenthok saged mbabrak. GARÈNG: Wooo 'wa Togog ta, bekti kula 'wa. TOGOG: Hiya 'lé, dengarèn ngerti tata krama; piyé 'lé seprana- sepréné kok ora ana undhaké, awakmu reget ora waras, nélakaké yèn panganmu ora kopèn; sandhanganmu 'ra tau salin, nélakaké yèn kesrakat uripmu. Kowé mbiyèn tak 'jak waé ora gelem, nyatané gilo, pakmu gedhé bisa kesait; buktiné sandhanganku ya anyar, omah joglo wis magrong-magrong, latar jembar kréta ngaglah, sawah patang stat. Gamelan pélog sléndro komplit sak- pengerasé, wayang rong kothak prada mas lan gapitan sungu bulé kabèh. Lampahan Wahyu Purbosejati déning Ki Mujaka Jakaraharja 90
GARÈNG: Wayangé nggih wonten Togogé 'wa? TOGOG: 'Ra caturan, wandamu kaya ngono wong dikandhani apik-apik malah nggarapi. GARÈNG: Ajenga sampéyan saged sugih kula boten péngin, merga sing diiloni mringis, tur gawéané ngrowak, nyakot, nyawur, yèn perlu ngawur. Nadyan kula tetep mlarat nanging sing kula-iloni harak satriya utama seneng tetulung sesama. Kula 'kèn ngèngèr buta mringis ngaten niku ... ho ho... TOGOG: Bola-bali 'cah goblog, diwènèhi dalan sing kepénak kok malah nguman-uman. GARÈNG: Truk, rénéya 'lé gilo kepethuk 'wa logak (Gareng tancep di belakang Premadi). Lampahan Wahyu Purbosejati déning Ki Mujaka Jakaraharja 91
PÉTRUK: Ya kaya ngapa tak-tinjone. Keterangan: Lagon Wajibe dadi murid, Petruk, dialog. PETRUK: Hlo buta cakil? CAKIL: Kurang ajar. PÉTRUK: Buta cakil arep adol gemblung, nyatané buta cakil ngono kok serik disebut cakil, apa kon ngarani sang Séwa Sogata ngono pa piyé? CAKIL: Teka ngarani buta cakil, coba dumuken cakilé sing endi.. PÉTRUK: lha iki.. Lampahan Wahyu Purbosejati déning Ki Mujaka Jakaraharja 92
CAKIL: Oooo, tangané amisé ora njamak teka nggrayang siyung. PÉTRUK: Prekara amis genah, nyat telung dina nggegem yuyu ora tak-culaké. TOGOG: Wong édan ora tata, ana wong gerang lungguh ngéné kok malah nganyur ning ngarepan, guneman angger wani iduné nyemprot-nyemprot nganti nelesi raiku. PÉTRUK: Wooo jebul 'wa Togog ta iki mau? TOGOG: Genah aku ngono kok, pangling 'pa..? PÉTRUK: Enggih 'wa, pancèn rada pangling, hla wong sakniki nyait ngaten. Lampahan Wahyu Purbosejati déning Ki Mujaka Jakaraharja 93
TOGOG: Pancèn kok 'lé, kowé tak-kon tilik nyang nggonku ora gelem, aku saiki ana Tawanggantungan; Kampung Parangteja, Blok F No. 11143782912. PÉTRUK: Ora ngono kuwi nomeré sapa waé? Kok digawa kabèh. Wah sandhangané 'wa Togog anyar kabèh.. TOGOG: Ya iki gambarané wong kesait, apa-apané sarwa anyar, tur yèn èlèk emoh. PÉTRUK: Tur malih mesthi ndandakké nggih 'wa, emoh yèn tuku dadi. TOGOG: Hiya ta lé, yasa dhéwé, mesthi kuwi, emoh yèn bahan lawas tur èlèk, wis mesthi anyar. PÉTRUK: Lampahan Wahyu Purbosejati déning Ki Mujaka Jakaraharja 94
Emané kok dèrèng seragam. TOGOG: Apané sing cacat? PÉTRUK: Kagungané lambé kok boten didandakaké sisan! TOGOG: Lha rak kumat édané, wong lambé teka kon ndandakké. PÉTRUK: Sing kula-pikirké niku yèn siwa saré pripun 'wa? TOGOG: Biyasa ta 'lé. Ya mlumah, ya miring salumrahé wong turu. PÉTRUK: Lha inggih niku 'wa sing kula samaraké; yèn saré mlumah mangké diwastani kukusan, yèn miring aja-aja dileboni tikus disengguh rong. Lampahan Wahyu Purbosejati déning Ki Mujaka Jakaraharja 95
TOGOG: Lha ya akalé mengkurep no 'lé. PÉTRUK: Saya malih yèn mengkurep napa boten mbenggang galar? TOGOG: Wong édan! wong sing nganggo waé ora répot, teka sing nyawang rekasa ati. PÉTRUK: Aku wis tau ditekani wa Togog. Pyayiné isih ana regol lambené wis ngorak-arik gambar nggon patangaring. (Petruk tancep di belakang Gareng) 'Gong rénéya gilo 'wa Togog. BAGONG: Hè hè cekelen kang tak nggoné dolanan. Lampahan Wahyu Purbosejati déning Ki Mujaka Jakaraharja 96
PÉTRUK: Rumangsamu ki apa? Teka arep 'nggo dolanan. BAGONG: Jaré ana ténggok jebol.. PÉTRUK: Mula mrénéa! Keterangan: Bagong tampil tembang Sluku-sluku bathok, dialog. BAGONG: hè..hè. iki bekakas apa kok pating cringih... CAKIL: Aja kurang ajar, iki apa 'Gog wujudé kaya lampor krinan. BAGONG: Iki bangsané apa 'Gog, kathik kaya garangan kepedhesen? CAKIL: Lampahan Wahyu Purbosejati déning Ki Mujaka Jakaraharja 97
Mripaté kaya trebang ya 'Gog. BAGONG: Mripaté kaya bulan tanggal sangalikur ya 'Gog. CAKIL: Irungé kaya pentil randhu ya 'Gog. BAGONG: Irungé kaya pangot ya 'Gog. CAKIL: Wetengé kaya weteng busung ya 'Gog. BAGONG: Wetengé kaya ... ya 'Gog. CAKIL: Sikilé bumbung ya 'Gog. BAGONG: Sikile kaya ... ya 'Gog Lampahan Wahyu Purbosejati déning Ki Mujaka Jakaraharja 98
CAKIL: Drijiné mucuk alu ya 'Gog. BAGONG: Drijiné kaya buta cakil arep modar ya 'Gog. TOGOG: Woooo, wong édan; bareng ora bisa moyoki njur muni ala, kana minggata. Keterangan: Ada-ada Sanga jugag, Bagong tancep di belakang, dialog PAMADHÉ: Buta, aja nggetak kaya kidang, banger abacin ababmu, yèn idumu nyiprati sariraku, dak gendir pecah sirahmu. CAKIL: Ladak lirih temen satriya iki. Satriya ngendi pinangkamu sapa kekasihmu. PAMADHÉ: Lampahan Wahyu Purbosejati déning Ki Mujaka Jakaraharja 99
Panengah Pandawa Radèn Premadi kekasihku. Genti ngakua buta. CAKIL: Mburi saka Tawanggantungan kekèsèté gustiku Prabu Dasasukma Kala Marica aranku. Wong bagus baliya aja mbacutaké lakumu, karana alas iki sinengker para yaksa. Mula mumpung durung kebacut, beciké baliya. PAMADHÉ: Ora ana gawar kentheng kang minangka wewates CAKIL: Nadyan tanpa gawar kentheng, nanging pager dhengkul bètèng dhadha pating jebobog sirahing para raseksa. PAMADHÉ: Yèn mung sirahing buta dak sampar dak sandhung. Yèn rambuté anggubet ampeyanku dak pancas keris, pucuking curiga nocok sirahmu klakon lebur tanpa dadi. CAKIL: Lampahan Wahyu Purbosejati déning Ki Mujaka Jakaraharja 100
Oooiiit hla dalah, bojlèng-bojlèng iblis laknat jèg-jègan. Satriyaaa kendel bandha wani, apa kelakon ana satriya dak gèdhèng tangané. PAMADHÉ: Aja maju ijèn, kroyoken sakancamu ora bakal tinggal glanggang colong playu. CAKIL: Sajak mentas meguru anyar; lena pangéndhamu adoh balang prebatang, cedhak tak seblakslebrak rontok kwandhamu. Keterangan: Gending Slebrak, laras sléndro pathet sanga. Cakil berperang dengan Premadi. Iringan menjadi Srepeg lalu Sampak, Cakil mati di tangan Premadi. Raksasa prepat Palaran. Dialog tampil, gendhing suwuk. Ada-ada KALA DUMREKSA: É é é bojlèng-bojlèng iblis laknat padha jèg-jègan. Héé satriyooaa aja mati tanpa aran, ngendi omahmu, sapa jenengmu. Lampahan Wahyu Purbosejati déning Ki Mujaka Jakaraharja 101
PAMADHÉ: Radèn Permadi kekasihku, kowé sapa buta? KALA DUMREKSA: Bongkotaning para raseksa, Kala Dumraksa aranku aaaah; bélakna patiné kanca-kancaku, ngibaraté ngethok pring aja kok-pilihi sing pucuk, hayo dhangkèlé trajangen. PAMADHÉ: Majua mréné, ora bakal ngoncati paprangan. KALA DUMREKSA: Dhuwurmu cendhèk gedhému ora mingsra, glundhungi remuk balungmu haaah. Keterangan: Sampak, laras sléndro pathet sanga. Pragalba berperang dengan Premadi. Permadi kontal seseg. Permadi mengambil panah, Ada-ada Astakuswala Sanga- jineman Srimartana, dilanjutkan Srepeg Iringan menjadi Sampak, Pragalba tampil, terkena panah, mati. Tampil Kala Drembamangsa melawan Permadi. Melihat pamannya kewalahan Gathutkaca datang membantu. Kala Drembamangsa dihantam pingsan. Gending suwuk, tampil Gathutkaca dengan Petruk. Lampahan Wahyu Purbosejati déning Ki Mujaka Jakaraharja 102
GATHUTKACA: Hamuk sura mrata jaya mrata, ketiban tanganku mangsa mindho gawé. PÉTRUK: wé... hlo, ya géné buta iki, suwéné ker... ha ... ker... ho... hla kok nggléthak, mbhathang kaya kendhang, woo lha layak; sirahé borot ngéné, o. o o nganti metu duduhé;hl jebul 'ndara, niki wau 'king pundi la? GATHUTKACA: Saka nganglang praja, bareng sumurup paman Arjuna dikroyok buta daya-daya niyub saka nggegana. PÉTRUK: Buta niki wau dinapakné? GATHUTKACA: Daktempiling sepisan ora njaluk banyu. PÉTRUK: Lampahan Wahyu Purbosejati déning Ki Mujaka Jakaraharja 103
Héééé toublas, ah sokur ndara, rahayuné panjenengan prayitna, ning sajaké buta niki dèrèng mati. GATHUTKACA: Aja samar Pétruk, yèn pancèn tangi mengko dakrampungané babar pisan. Keterangan: Ada-ada jugag, Gathutkaca dan petruk dientas. Dumreksa bangun, dialog. KALA DREMBAMANGSA: Éééééé ... ora ana udan ora barat jebul ana bledhèg nyamber-nyamber. Sapa wani nlabung 'prang kang tanpa pepoyan? GATHUTKACA: Aja kagèt, aku ana kéné! KALA DREMBAMANGSA: Oe la dalah sapa ana ngantariksa? GATHUTKACA: Lampahan Wahyu Purbosejati déning Ki Mujaka Jakaraharja 104
Satriya Pringgodani, Gathutkaca kekasihku. Sapa pracékamu? KALA DREMBAMANGSA: Dhedhéngkoting reksasa, Kala Drembamangsa aranku. Apamu si Pamade? GATHUTKACA: Dudu sanak dudu kadang yèn mati melu kelangan KALA DREMBAMANGSA: Ah ... isih cendhengé dhéwé. Hayo nyata wong prawira mudhuna....! GATHUTKACA: Munggaha leganing atiku. KALA DREMBAMANGSA: Trondhol ora bisa mabur. GATHUTKACA: Tak udhuni aja mlayu Lampahan Wahyu Purbosejati déning Ki Mujaka Jakaraharja 105
KALA DREMBAMANGSA: Ora watak mlayu, cedhaka mréné kelakon tak-gaglak limpamu. Keterangan: Gending dengan Drembamangsa. Perang abur-aburan, Drembamangsa mati. Sampak, Gathutkaca perang Gending ayak-ayakan, tampil Permadi dan Gathutkaca. Gending suwuk, dialog. GATHUTKACA: Paman, nyuwun gunging pangaksama déné ingkang putra wani ngrebat mengsahing paman, boten ngongasaken kaprawiran, nanging boten sranta manah kula, denawa ingkang semanten kathahipun namung kagem dolanan. PAMADHÉ: Hiya nggèr ora dadi ngapa, jer pun paman uninga gregeting tyasira kulup. Saka ngendi ngger? GATHUTKACA: Lampahan Wahyu Purbosejati déning Ki Mujaka Jakaraharja 106
Kautus wa prabu Darmakusuma, kinèn ngupaya jengkar paduka paman, déné sawetawis wanci paduka boten kawistingal kempal lan para kadang. PAMADHÉ: Kulup kawruhana, yektiné pun paman ngémban dhawuh Éyang Wiyasa, kadhawuhan dhedhagan ing Astana Gadamadana. Malah kapasang yogya dene sira sumusul, ora liwat awat-awatana saka kadohan, mbok menawa ana sambékalaning laku aja nganti léna. GATHUTKACA: Inggih paman sendika ngèstokaken dhawuh. Keterangan: Patet Jingking menjadi Gending Ayak-ayakan, Permadi dan Gathutkaca dientas disusul panakawan. Gending suwuk, pocapan. Lampahan Wahyu Purbosejati déning Ki Mujaka Jakaraharja 107